Лев Троцкый

**Лев Давыдович Троцкый** ( *Лев Давидович Троцкий*; партийны псевдонимы: ***Перо''', '''Антид Ото***), имя при уроджѣню — **Лейба** **Давыдович Бронштейн** ( *Лев* *Давидович Бронштейн*), имя подля документох — **Лев Давыдович Седов** ( *Лев Давидович Седов*; , Яновка, Российска империя (днесь Кировоградска область, Украина) – , Койоакан, Мексико) — комунистичный теоретик и агитатор, еден з организаторох Октобровой револуции в России, организатор и высшый велитель Червеной армады.

По смерти лидера револуции Владимира Ильича Ленина в бою за владу Йосиф Сталин вышов побѣдником, а Троцкый быв одстраненый од вшиткых урядных функций и наступно высланый (1929). Зоставав лидером антисталинской опозиции в заграничу аж допокы не быв забитый сталинскым агентом.

## Биография
### До року 1917
;Школы:Походив зоз заможной еврейской родины; отец му быв колониста землеарендатор. Од семирочного вѣку навщѣвовав хайдер, юдейску школу, котру не закончив. В року 1888 быв посланый до  Одессы в реалне училище, пак продовжовав школованя в Миколайовѣ; полюбляв собѣ рисованя, литературу, быв своевольной натуры, конфликтовав з учителями.

;Вступ до политикы:В Миколайовѣ в року 1896, коли му было завершати школованя, дав ся завлечи до илегалного социалистичного кружка и прилучити ку марксизму. Быв участный в организации илегалного Южно-Российского союза роботникох. Арештованый в януарѣ 1898 за револучну чинность, одбыв четыре а поврока в арештѣ и на высланю на  Сибирии, за тот час ся оженив зоз своев сполочницьов Александров Соколовсков и мали двох дѣвочок. Утѣк в року 1902 году на фалшованый пас на призвиско *Троцкый*, котре пак собѣ прияв за револучне псевдо. Лишив навсе жену и двое дѣти. Троцкый пошов до Лондона, де ся придав ку групѣ российскых социал-демократох и працовав з Ленином в револучной новинцѣ *Искра*.

;Друга женитва и первый конфликт з Ленином:В року 1903 в Парижу ся спознав з Натальев Сѣдовов, з котров пак жив на вѣру, и мали двох сынох, Лева и Сергея. На II. зъѣздѣ Российской социал-демократичной роботницкой партии (РСДРП, Брусел – Лондон, 1903) Троцкий остро критизовав «якобинскы» погляды Ленина и болшевикох, обвиньовав их, же хочуть нанутити в партии «касарньовый режим» и «диктатуру над пролетариатом».

;Доживотне высланя и друга емиграция:По зачатку Русской револуции 1905 Троцкый тайно вернув ся до России и став ся ведучым представительмм Санкт-Петербургского Совѣта роботницкых депутатох, котрый организовав револучны штрайкы ай иншы акции непокорности царской владѣ. За тото быв Троцкый в децембру 1905 арештованый, став перед судом в року 1906, и быв засудженый на доживотне высланя до Сибирии. Еще в арештѣ Троцкый написав едно зоз своих главных дѣл, *Резултаты и першпективы*, де выклав свою теорию *[[перманентна револуция|перманентной револуции]]*. В фебруарѣ 1907 еще раз утѣк з высланя и емигровав. Оселив ся во Вѣдню, де выдавав нефракцийну социал-демократичну новинку *Правда* (1908–1912). В роках 1912–1913 писав корешпонденции до новинкы *Киевская мысль* з фронта Балканскых войн. Инициовав Вѣденьску конференцию РСДРП в августѣ 1912, на котрой быв створеный «Августовый блок» неболшевицкых фракций. В часѣ Первой свѣтовой войны активно выступовав з антивойновов пропагандов, за што в року 1916 быв высланый з Франции до Испании, а одты до США. До Ню Йорка пришов в януарѣ 1917 и придав ся ку болшевицкому теоретику Николаю Бухарину в редагованю новинкы *Новый мир*. Троцкый прияв Фебруарову револуцию 1917 як зачаток оддавна чеканой  *[[перманентна револуция|перманентной револуции]]* и пробовав в марцу вернути ся до России через Канаду, але быв там интернованый веце як на мѣсяць.

### В Октобровой револуции
В маю 1917 Троцкый достав ся до Петрограду. На тот час «Августовый блок» роспав ся (1914), а болшевици выдѣлили ся в окрему партию РСДРП(б) (1917). Троцкый прилучив ся ку Меджирайонной организации социал-демократох,  часто и успѣшно выступуе на митингах. На 6. зъѣздѣ РСДРП(б) в юлу 1917 «меджирайонцьох» принимають до болшевицкой партии, а Троцкого выбирають честным предсѣдником зъѣзда, членом ЦК. В септембрѣ 1917 ставать ся предсѣдником Петрогроградского Совѣта и входить до первого зложѣня Политбюро ЦК.
 
В Октобровой револуции Троцкый организовав совѣтскы военны операции в Петроградѣ, главном городѣ Российской империи. Ку зачатку новембра Троцкый практично обрабовав главный город. 13. новембра баленый либералный политик Александр Керенскый.пробовав вернути Петроград вѣрным  войском. Войско Керенского стрѣтило ся з войском Троцкого в Пулковской битцѣ. Троцкый поразив Керенского, и так болшевици достали под повну контролу Петроград.

В первой совѣтской владѣ Троцкый достав функцию наркома (народного комисаря) загранича. Брав участь в сепаратных переговорах з Нѣметчинов в Брест-Литовску, де заяв позицию «ни миру, ни войны, а войско роспустити». В року 1918 достав пост наркомвоенмора (велитель войска и морскых сил), головов Реввоенсовѣта. Тройкый быв фактичным организатором Червеной армады. При тому широко поуживав репресии. Быв двакрат вызнаменаный орденом Червеного Прапора. Троцкый ся став подля авториты другым по Ленинови лидером державы.

### Бой зо Сталином за наступництво
Лев Троцкый а Йосиф Сталин были политичныма соперниками. По тому, як Владимир Ленин, первый вожда совѣтской державы, достав мозговый удар зачатком року 1923, Троцкый и Сталин вступили до боя за владу. Сталин скоро зыскав перевагу: в апрѣлю 1923 он укрѣпив свою владу в ЦК болшевицкой партии. Одтогды пробы Троцкого напасти на Сталина не мали шансу на успѣх. Авшак, бой ся потяг до конця 1920-х рокох. В конци Сталин поразив Троцкого и фактично став ся диктатором над Совѣтскым Союзом.

Троцкый быв выказаный з партии болшевикох (1927), высланый до Алматы (1928), наконець, выказаный зо Совѣтского Союза (1929) и збавленый горожанства (1932).

### Помста Сталина
Ани на третьой емиграции Троцкый не дав собѣ покой. В Парижу выдавав часопис *Опозичны вѣдомости*,  *Бюлетень оппозиции (большевиков-ленинцев)*, што выходив в роках 1929–1941, остро критизовав политику Сталина и вызывав ку политичной револуции в СССР и обалѣню диктатуры «бюрократичной касты». Подля росказу Сталина НКВД организовав физичну ликвидацию Троцкого. Первый атентат 24. мая 1940 быв неуспѣшный. Але 20. августа 1940 испанскый комуниста и агент НКВД Рамон Меркадер ударом ледового чекана смертелно поразив Троцкого, котрый на другый день умер. В роках 1937–1941 восьмеро особ з близкой родины Троцкого были пострѣляны або умерли в лаграх. Его старшый сын Лев умер в Парижу при нецѣлком выясненых обстоянях. 

## Жерела и одказы
* 
* **Греченко В.**: Троцький //Політичнa енциклопедія / Левенець Ю. (гол. ред.) — К.:Парламентське видавництво, 2011 — 808 с. C. 722.
* **Гусев А. В.**: Троцкий //Большая российская энциклопедия. Том 32. Москва, 2016, стр. 438–439 Верзия:2017.Одчитане: 2020-10-23
* 
* 
**

## Референции

Катеґорія:Політічны лідеры